CELEX: 52018PC0261
Language: et
Date: 2018-05-08
Title: Ettepanek: NÕUKOGU DIREKTIIV, millega muudetakse direktiive 2006/112/EÜ ja 2008/118/EÜ seoses Itaalia Campione d’Italia haldusüksuse ja Itaaliale kuuluva Lugano järve osa arvamisega liidu tolliterritooriumi hulka ja direktiivi 2008/118/EÜ territoriaalsesse kohaldamisalasse

EUROOPA KOMISJON
            Brüssel,8.5.2018
            COM(2018) 261 final
            2018/0124(CNS)
            Ettepanek:
            NÕUKOGU DIREKTIIV,
            millega muudetakse direktiive 2006/112/EÜ ja 2008/118/EÜ seoses Itaalia Campione d’Italia haldusüksuse ja Itaaliale kuuluva Lugano järve osa arvamisega liidu tolliterritooriumi hulka ja direktiivi 2008/118/EÜ territoriaalsesse kohaldamisalasse
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Itaalia taotlusel tuleks Itaalia Campione d’Italia haldusüksus ja Itaaliale kuuluv osa Lugano järvest arvata ELi tolliterritooriumi koosseisu ning liidu territooriumi hulka, mille suhtes kohaldatakse direktiivi 2008/118/EÜ, mis käsitleb aktsiisi üldist korda
                  1
                (edaspidi „aktsiisidirektiiv“). Nende kahe territooriumi geograafilise asukoha tõttu Itaalia eksklaavidena Šveitsi territooriumil on ajalooliselt olnud õigustatud nende väljajätmine ELi tolliterritooriumi hulgast, kuid Itaalia ei pea seda enam vajalikuks, eelkõige seetõttu, et vastasel juhul soovib Šveits need nüüd arvata oma tolliterritooriumiks. Seepärast taotleb Itaalia, et need kaks territooriumi arvataks ELi tolliterritooriumi koosseisu ning liidu territooriumi hulka, mille suhtes kohaldatakse aktsiisidirektiivi.  On tehtud ettepanek, et muudatust kohaldataks alates 1. jaanuarist 2019.
            
            
               Itaalia leiab, et Campione d’Italia haldusüksuse ja Itaaliale kuuluva Lugano järve osa arvamine ELi tolliterritooriumi hulka ja aktsiisidirektiivi kohaldamisalasse ei ole kokkusobimatu spetsiaalse käibemaksusüsteemi edasise kohaldamisega, kuna need territooriumid ei kuulu jätkuvalt ühist käibemaksusüsteemi käsitleva direktiivi 2006/112/EÜ 
                  2
                (edaspidi „käibemaksudirektiiv“) kohaldamisalasse. See on hädavajalik võrdsete tingimuste tagamiseks ümbritsevas Šveitsi majanduskontekstis, kus kohaldatakse kaudseid makse kooskõlas Šveitsi käibemaksusüsteemiga. Kõnealuste territooriumide arvamine ELi tolliterritooriumi koosseisu ning liidu territooriumi hulka, mille suhtes kohaldatakse aktsiisidirektiivi, nõuab üksnes käibemaksudirektiivi formaalset muutmist, millega need territooriumid tõstetakse artikli 6 lõike 2 alt (ühenduse tolliterritooriumi hulka mittekuuluvad territooriumid, mille suhtes ei kohaldata käibemaksudirektiivi) artikli 6 lõike 1 alla (ühenduse tolliterritooriumi hulka kuuluvad territooriumid, mille suhtes ei kohaldata käibemaksudirektiivi).
            
            
               Ettepanek muuta aktsiisidirektiivi ja käibemaksudirektiivi on tihedalt seotud liidu tolliseadustiku muutmisega. Seega tuleks kõnealuseid muudatusi kohaldada alates samast kuupäevast. Et tagada parem juhtimine ja halduskorraldus, rõhutas Itaalia, et need muudatused peavad jõustuma nende vastuvõtmisele järgneva aasta 1. jaanuaril ning igal juhul mitte enne 1. jaanuari 2019.
            
            
               •Kooskõla liidu muude tegevuspõhimõtetega
            
            
               
                  Aktsiisidirektiivi ja käibemaksudirektiivi muudatused tulenevad määruse (EL) nr 952/2013
                     3
                   (millega kehtestatakse liidu tolliseadustik) muudatustest.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Euroopa Liidu toimimise lepingu artikkel 113. Selles artiklis on sätestatud, et nõukogu, kes teeb otsuse ühehäälselt seadusandliku erimenetluse kohaselt ja pärast konsulteerimist Euroopa Parlamendi ning majandus- ja sotsiaalkomiteega, võtab vastu sätted, ühtlustamaks liikmesriikide eeskirju kaudse maksustamise valdkonnas.
               
            
            
               •Subsidiaarsus (ainupädevusse mittekuuluva valdkonna puhul)
            
            
               
                  Aktsiisidirektiivi ja käibemaksudirektiivi geograafiline kohaldamisala on ühtlustatud. Liikmesriigid ei või kasutada erinevat geograafilist kohaldamisala.
               
            
            
               •Proportsionaalsus
            
            
               
                  Kavandatud muudatused ei lähe kaugemale sellest, mis on vajalik tõstatatud küsimuste lahendamiseks ning seega ka aluslepingutes püstitatud siseturu nõuetekohase ja tõhusa toimimise eesmärkide saavutamiseks.
               
               
                  Käesolev ettepanek on kooskõlas ELi toimimise lepingu artikli 5 lõikes 4 sätestatud proportsionaalsuse põhimõttega.Käesolev muudatus põhineb Itaalia valitsuse poliitilisel otsusel. See ei mõjuta teisi liikmesriike.
               
            
            
               •Õigusakti valik
            
            
               
                  Nõukogu direktiiv
               
            
            
               •Selgitavad dokumendid (direktiivide puhul)
            
         
         
            
               Liikmesriigid ei pea ülevõtmismeetmetest teavitamisel lisama selgitavat dokumenti, milles selgitatakse seost direktiivi komponentide ja ülevõtvate siseriiklike õigusaktide vastavate osade vahel, kuna muudatused puudutavad üksnes ühte sätet nii aktsiisidirektiivis kui ka käibemaksudirektiivis.
            
            
               2018/0124 (CNS)
            
            
               Ettepanek:
            
            
               NÕUKOGU DIREKTIIV,
            
            
               millega muudetakse direktiive 2006/112/EÜ ja 2008/118/EÜ seoses Itaalia Campione d’Italia haldusüksuse ja Itaaliale kuuluva Lugano järve osa arvamisega liidu tolliterritooriumi hulka ja direktiivi 2008/118/EÜ territoriaalsesse kohaldamisalasse
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 113,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Parlamendi arvamust
                  4
               ,
            
            
               võttes arvesse Euroopa Majandus- ja Sotsiaalkomitee arvamust
                  5
               ,
            
            
               toimides seadusandliku erimenetluse kohaselt
            
            
               ning arvestades järgmist:
            
            
               (1)Oma 18. juuli 2017. aasta kirjas taotles Itaalia, et Itaalia Campione d’Italia haldusüksus ja Itaaliale kuuluv osa Lugano järvest tuleks seoses aktsiisimaksuga arvata liidu tolliterritooriumi hulka, nagu see on määratletud Euroopa Parlamendi ja nõukogu määruses (EL) nr 952/2013,
                  6
               ning nõukogu direktiivi 2008/118/EÜ
                  7
               territoriaalsesse kohaldamisalasse, jättes aga kõnealused territooriumid seoses käibemaksuga nõukogu direktiivi 2006/112/EÜ
                  8
                territoriaalsest kohaldamisalast välja.
            
            
               (2)Itaalia Campione d’Italia haldusüksus, mis on Itaalia eksklaav Šveitsi territooriumil, ja Itaaliale kuuluv osa Lugano järvest tuleks arvata liidu tolliterritooriumi hulka, sest ajaloolised põhjused, mis õigustasid nende väljajätmist, näiteks nende isoleeritus ja majanduslik halvemus, enam ei kehti. Samadel põhjustel tuleks kõnealused territooriumid hõlmata direktiivi 2008/118/EÜ territoriaalsesse kohaldamisalasse.
            
            
               (3)Siiski soovib Itaalia, et need territooriumid ei kuuluks jätkuvalt direktiivi 2006/112/EÜ (mis käsitleb ühist käibemaksusüsteemi) territoriaalsesse kohaldamisalasse, kuna see on vajalik võrdsete tingimuste tagamiseks Šveitsis asutatud ja Campione d’Italia haldusüksuses asutatud ettevõtjate vahel, kui kohaldatakse kohalikku kaudse maksustamise korda kooskõlas Šveitsi käibemaksusüsteemiga.
            
            
               (4)Direktiivide 2006/112/EÜ ja 2008/118/EÜ muudatused on tihedalt seotud määruse (EL) nr 952/2013
                  9
                muudatustega seoses liidu tolliterritooriumi territoriaalse kohaldamisalaga. Seetõttu tuleks kõnealuste muudatustega seotud riiklikke ülevõtmismeetmeid kohaldada alates samast kuupäevast kui määruse (EL) nr 952/2013 muudatust.
            
            
               (5)Direktiive 2006/112/EÜ ja 2008/118/EÜ tuleks seega vastavalt muuta,
            
            
               ON VASTU VÕTNUD KÄESOLEVA DIREKTIIVI:
            
            
               Artikkel 1
            
         
         
            
               Direktiivi 2006/112/EÜ muudetakse järgmiselt.
            
            
               1.
                     Artikli 6 lõikele 1 lisatakse punktid f ja g:
            
            
               „f)
                     Campione d’Italia;
            
            
               g)
                     Itaaliale kuuluv osa Lugano järvest.“
            
            
               2.
                     Artikli 6 lõikest 2 jäetakse välja punktid f ja g.
            
            
               Artikkel 2
            
            
               Direktiivi 2008/118/EÜ muudetakse järgmiselt.
            
            
               1.
                     Artikli 5 lõikest 3 jäetakse välja punktid f ja g.
            
            
               Artikkel 3
            
            
               1.Liikmesriigid võtavad käesoleva direktiivi täitmiseks vajalikud õigus- ja haldusnormid vastu ja avaldavad need hiljemalt 31. detsembriks 2018. Nad edastavad kõnealuste normide teksti viivitamata komisjonile.
            
            
               Liikmesriigid kohaldavad neid norme alates 1. jaanuarist 2019.
            
            
               Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
            
            
               2.Liikmesriigid edastavad komisjonile käesoleva direktiiviga reguleeritavas valdkonnas vastuvõetud põhiliste õigusnormide teksti.
            
            
               Artikkel 4
            
            
               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
            
            
               Artikkel 5
            
            
               Käesolev direktiiv on adresseeritud liikmesriikidele.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Nõukogu 16. detsembri 2008. aasta direktiiv 2008/118/EÜ, mis käsitleb aktsiisi üldist korda ja millega tunnistatakse kehtetuks direktiiv 92/12/EMÜ (ELT L 9, 14.1.2009, lk 12).
               
               
                  
                     (2)
                  
                        Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).
               
               
                  
                     (3)
                  
                        Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).
               
               
                  
                     (4)
                  
                        ELT C , , lk .
               
               
                  
                     (5)
                  
                        ELT C , , lk .
               
               
                  
                     (6)
                  
                        Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).
               
               
                  
                     (7)
                  
                        Nõukogu 16. detsembri 2008. aasta direktiiv 2008/118/EÜ, mis käsitleb aktsiisi üldist korda ja millega tunnistatakse kehtetuks direktiiv 92/12/EMÜ (ELT L 9, 14.1.2009, lk 12).
               
               
                  
                     (8)
                  
                        Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).
               
               
                  
                     (9)
                  
                        Nagu seda on muudetud määrusega (EL) nr XXX.